A századot az ausztriai Straßhofban állították fel, majd kiképzése után 1917. május 26-án az olasz frontra, Trentóba irányították. 1917. július 25-én az egész légierőt átszervezték; ennek során a század hadosztályfelderítői ("Divisions-Kompanie 48", Flik 48D) feladatokat kapott. Októberben a Conrad-hadsereg alárendeltségében vett részt a caporettói áttörésben, majd a következő évben Pergine repteréről indult bevetésekre és a 11. hadsereg részeként harcolt a második piavei csatában. 1918 őszén egy újabb átszervezésben csatarepülő- és oltalmazó vadászszázad ("Schutzflieger- und Schlachtflieger-Kompanie 48", Flik 48S) lett belőle.